1.  ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อการดำเนินงานในอนาคตของบริษัทฯ มีดังนี้

1.  ความเสี่ยงจากการประกอบธุรกิจ

ในปีที่ผ่านมาประเทศไทยได้รับผลกระทบจากปัจจัยภายใน และภายนอกประเทศอย่างต่อเนื่อง
ทั้งในเรื่องของ การเปลี่ยนแปลงทางการเมือง เหตุการณ์ความไม่สงบใน 3 จังหวัดชายแดนภาคใต้
ราคาน้ำมัน และอัตราแลกเปลี่ยนที่ผันผวน การลดลงของความเชื่อมั่นของผู้บริโภค
ดังจะเห็นได้จากการใช้จ่ายของภาคเอกชนที่ลดลง เหล่านี้ล้วนส่งผลกระทบต่อแทบทุกภาคธุรกิจ
ซึ่งรวมถึงธุรกิจค้าปลีกด้วย ทั้งนี้บริษัทฯ ได้ตระหนัก และดำเนินการวางแผนเพื่อหามาตรการ
และกลยุทธ์ต่างๆ สำหรับป้องกันความเสี่ยงที่อาจเกิดขึ้นอย่างต่อเนื่อง
ทั้งนี้เพื่อให้สามารถดำเนินธุรกิจ และได้รับผลสำเร็จตามเป้าหมายที่วางไว้

สินค้าคงคลัง

  ณ วันที่ 31 ธันวาคม 2550 2549 และ 2548 บริษัทฯ มีสินค้าคงเหลือสุทธิ เท่ากับ 2,547.57
  ล้านบาท 2,495.68 ล้านบาท และ 2,176.68 ล้านบาท ตามลำดับ
  มีระยะเวลาการขายสินค้าเฉลี่ย เท่ากับ 74 77 และ 82 วัน
  ระยะเวลาการขายสินค้าที่ลดลงสะท้อนให้เห็นถึงความสำเร็จในการใช้กลยุทธ์ทางการตลาด
  และการพัฒนาความสามารถในการบริหารสินค้าคงคลังของบริษัท

  อย่างไรก็ตามบริษัทฯ มีความพยายามอย่างต่อเนื่องที่จะเพิ่มรอบการหมุนของสินค้าคงคลัง
  ไม่ว่าจะเป็นการพัฒนาคุณภาพการให้บริการของพนักงานขาย
  การจัดรายการส่งเสริมการขายอย่างต่อเนื่อง
  การปรับปรุงรูปแบบการจัดเรียงสินค้าและรูปลักษณ์ภายในสาขา
  การเพิ่มสินค้าใหม่เข้าร้านอย่างสม่ำเสมอ รวมทั้งพยายามที่จะลดปริมาณการจัดเก็บลง
  ในส่วนของการลดปริมาณการจัดเก็บ ในปี 2549 บริษัทฯ
  ได้ทำการขยายพื้นที่ศูนย์กระจายสินค้าให้มีขนาดใหญ่ขึ้น โดย ณ วันที่ 31 ธันวาคม 2550
  พื้นที่รวมมีจำนวน 40,000 ตารางเมตร
  ทั้งนี้เพื่อให้สามารถรองรับการเพิ่มขึ้นของสาขาในอนาคต
  พร้อมกับสามารถบริหารจัดการสินค้าได้อย่างมีประสิทธิภาพมากยิ่งขึ้น

การลงทุน

  ณ วันที่ 31 ธันวาคม 2550 บริษัทฯ มีสาขาที่เปิดดำเนินการแล้วทั้งสิ้นรวม 30 สาขา
  เป็นสาขาที่เปิดใหม่ในปี 2550 จำนวน 4 สาขา ได้แก่ สาขาเพชรเกษม ชลบุรี รามอินทรา
  และระยอง สำหรับการลงทุนในปี 2551 บริษัทฯ มีโครงการที่จะขยายเพิ่มอีกประมาณ 3 - 4
  สาขา ทั้งในเขตกรุงเทพฯ และต่างจังหวัด

  จากที่บริษัทฯ ได้มีนโยบายที่จะขยายสาขาอย่างต่อเนื่อง
  อาจมีความเสี่ยงเกี่ยวกับผลการดำเนินงานของสาขาใหม่ไม่เป็นไปตามที่ได้ประมาณการไว้
  โดยจะส่งผลกระทบต่อผลการดำเนินงานโดยรวม บริษัทฯ
  หลีกเลี่ยงความเสี่ยงโดยได้ทำการวิเคราะห์ผลตอบแทนจากการลงทุนก่อนที่จะตัดสินใจลงทุนทุกครั้ง
  มีการจัดทำแผนดำเนินการ งบประมาณประจำปี
  และเมื่อสาขาใหม่เปิดดำเนินการจะมีการติดตามผลประกอบการ
  และความคืบหน้าของแผนทุกเดือน โดยจะช่วยให้บริษัทฯ
  สามารถวางแผนรับความเสี่ยงและแก้ไขปัญหาที่อาจจะเกิดได้ทันท่วงที

  การปฏิบัติงาน

  บริษัทฯ มีความเสี่ยงที่จะสูญเสีย
  หรือได้รับความเสียหายในทรัพย์สินเนื่องจากการปฏิบัติงานของพนักงานขาย ทั้งนี้บริษัทฯ
  ได้จัดตั้งหน่วยงานที่รับผิดชอบเกี่ยวกับความเสี่ยงดังกล่าว คือ ฝ่ายป้องกันการสูญเสีย (Loss
  Prevention) ซึ่งรับผิดชอบด้านการวางระบบป้องกันความเสี่ยงและความปลอดภัยในด้านต่าง ๆ
  ของบริษัท รวมถึงความเสี่ยงที่พนักงานอาจได้รับจากการปฏิบัติงานด้วย

ลูกหนี้

  บริษัทฯ ขายสินค้า และให้บริการที่เกี่ยวข้องกับบ้านและที่อยู่อาศัย โดยแบ่งกลุ่มลูกค้าเป็น 2 กลุ่ม
  กลุ่มแรกคือลูกค้ารายย่อย ซึ่งโดยส่วนใหญ่เป็นการขายเงินสด กลุ่มที่ 2 เป็นกลุ่มผู้รับเหมา
  และเจ้าของโครงการ ซึ่งจะเป็นการขายที่ให้เครดิต

  รายได้ส่วนใหญ่ของบริษัทฯ เป็นรายได้ที่มาจากการขายเป็นเงินสด โดยในรอบ ปี 2550
  สัดส่วนการขายเป็นเงินสดอยู่ที่ร้อยละ 98.4 ของยอดขายทั้งหมด สำหรับปี 2549 และ 2548
  มีสัดส่วนประมาณร้อยละ 97.3 และ ร้อยละ 94.5 ตามลำดับ ในส่วนของการขายโดยให้เครดิต
  บริษัทฯ จะพิจารณาให้เฉพาะกับเจ้าของโครงการที่มีฐานะการเงินที่เชื่อถือได้ ที่ทางบริษัทฯ
  ได้มีการวิเคราะห์งบการเงินแล้ว
  หรือผู้รับเหมาที่มีหนังสือค้ำประกันเป็นหลักประกันในการชำระหนี้ ทั้งนี้ ณ วันที่ 31 ธันวาคม
  2550 2549 และ 2548 บริษัทฯ มีลูกหนี้ค้างชำระจำนวน 164.37 162.09 และ 168.79
  ล้านบาท โดยเป็นลูกหนี้บัตรเครดิตเท่ากับ 48.13 37.73 และ 34.24 ล้านบาท ตามลำดับ
  มีการตั้งสำรองค่าเผื่อหนี้สงสัยจะสูญคิดเป็นมูลค่าประมาณ 20.79 25.24 และ 23.10 ล้านบาท
  ตามลำดับ ซึ่งผู้บริหารได้ประเมินระยะเวลาที่กำหนดในการชำระหนี้
  และสถานะทางการเงินของลูกหนี้แต่ละรายแล้ว บริษัทเห็นว่าค่าเผื่อหนี้สงสัยจะสูญที่ตั้งไว้เพียงพอ
  และเหมาะสมแล้ว

2.  ความเสี่ยงจากการแข่งขัน

บริษัทฯ ประกอบธุรกิจค้าปลีกสินค้าเกี่ยวกับบ้าน และที่อยู่อาศัยโดยมีคู่แข่งขันทั้งทางตรงและทางอ้อม
เช่น ร้านค้าปลีก ห้างสรรพสินค้า ร้านค้าสินค้าเฉพาะอย่าง และร้านค้ารายย่อยทั่วไป บริษัทฯ
สร้างความแตกต่างโดยมุ่งเน้นในเรื่องความหลากหลายของสินค้า และการให้บริการที่ครบวงจร
ทั้งในด้านการก่อสร้าง ซ่อมแซม ตกแต่ง และต่อเติม
อีกทั้งยังมีบริการจัดหาทีมช่างผู้เชี่ยวชาญงานระบบด้านต่าง ๆ เช่น งานระบบไฟฟ้า ประปา
งานติดตั้งอุปกรณ์ที่เกี่ยวข้อง เป็นต้น

นอกจากนี้บริษัทฯ ได้เน้นการเพิ่มประสิทธิภาพการบริหารภายใน เพื่อเสริมสร้างศักยภาพ
สร้างความแตกต่าง และความได้เปรียบต่อคู่แข่งทั้งภายใน และต่างประเทศที่อาจเข้ามาในอนาคต

3.  ความเสี่ยงเกี่ยวกับการเปลี่ยนแปลงกฎหมายที่เกี่ยวข้อง

ที่ผ่านมามีการเปลี่ยนแปลงกฎหมายที่เกี่ยวข้องกับการดำเนินธุรกิจของบริษัทฯ คือ
การปรับกฎหมายผังเมืองรวมกรุงเทพมหานคร โดยได้ประกาศใช้เมื่อ 16 พฤษภาคม 2549
มีวัตถุประสงค์เพื่อเป็นแนวทางในการพัฒนากรุงเทพมหานคร และรองรับการขยายตัวในอนาคต
การปรับปรุงผังเมืองรวมดังกล่าวมีการเปลี่ยนแปลงจากเดิมไม่มากนัก และบริษัทฯ
ไม่ได้รับผลกระทบจากข้อจำกัดนี้แต่อย่างใด
เนื่องจากที่ผ่านมาบริษัทฯได้ลงทุนครอบคลุมพื้นที่ในเขตกรุงเทพฯ เกือบทุกส่วนแล้ว ส่วนที่บริษัทฯ
จะลงทุนขยายสาขาเพิ่มก็ไม่อยู่ในข้อจำกัดของผังเมืองใหม่แต่อย่างใด
และหากมีการเปลี่ยนแปลงผังเมืองในอนาคต ซึ่งเป็นอุปสรรคต่อการขยายสาขา บริษัทฯ
กลับมองว่าเป็นโอกาส เนื่องจากเป็นการจำกัดการขยายธุรกิจของคู่แข่ง

ในปี พ.ศ. 2549 คณะกรรมการการแข่งขันทางการค้า
มีมติให้ประกาศใช้เกณฑ์แนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิต/ผู้จำหน่าย
ภายใต้ พ.ร.บ.การแข่งขันทางการค้า พ.ศ. 2542 จำนวน 8 แนวทาง ได้แก่

1.  การกำหนดราคาที่ไม่เป็นธรรม

2.  การเรียกรับผลประโยชน์ทางเศรษฐกิจที่ไม่เป็นธรรม

3.  การคืนสินค้าโดยไม่เป็นธรรม

4.  การใช้สัญญาการฝากขายที่ไม่เป็นธรรม

5.  การบังคับให้ซื้อ หรือให้จ่ายค่าบริการ (Coercion to Purchase)

6.  การใช้พนักงานของผู้ผลิต/ผู้จำหน่าย อย่างไม่เป็นธรรม

7.  การปฏิเสธการรับสินค้าที่สั่งซื้อ/ผลิตพิเศษ เป็นตราเฉพาะของผู้สั่งผลิต (Private Brand)
    หรือเป็นตราเฉพาะของผู้ประกอบธุรกิจค้าส่งค้าปลีก (House Brand)

8.  การปฏิบัติที่ไม่เป็นธรรมอื่น ๆ

แนวทางพิจารณาการปฏิบัติทางการค้า 8 ข้อ ดังกล่าว มีผลกระทบต่อผู้ค้าปลีกแบบสมัยใหม่ทุกราย
(Modern Trade) อย่างไรก็ตามบริษัทฯ
ป้องกันข้อขัดแย้งระหว่างแนวทางปฏิบัติดังกล่าวกับประเพณีปฏิบัติทางการค้าเดิม
ด้วยการปรับแก้ข้อสัญญาบางรายการที่อาจเข้าข่ายให้มีความละเอียด และชัดเจนยิ่งขึ้น

สำหรับร่างพรบ. การประกอบธุรกิจค้าปลีกหรือค้าส่งยังไม่ผ่านการพิจารณาจากสภานิติบัญญัติแห่งชาติ
ซึ่งยังไม่มีความแน่นอนในการบังคับใช้ แต่หากพรบ. ดังกล่าวผ่านการพิจารณา
และมีผลบังคังใช้กับประเภทธุรกิจของบริษัทฯ
อาจเป็นผลดีเนื่องจากเป็นการจำกัดการขยายธุรกิจของผู้เข้ามาในธุรกิจรายใหม่
คงเหลือแต่การแข่งขันกับคู่แข่งรายเดิมภายใต้กรอบกฎหมายเดียวกัน